Prezident: Xalqimizning mustahkam irodasi, sizlar kabi yurtdoshlarimizning fidokorona mehnati bilan qiyinchiliklarni mardona yengib oʻtmoqdamiz

30.08.2021
O‘zbekiston Respublikasi Prezidentining farmonlariga muvofiq, mamlakatimiz mustaqilligining 30 yilligi munosabati bilan koʻplab vatandoshlarimiz faxriy unvonlar, orden va medallar bilan taqdirlangan edi.
31-avgust kuni Koʻksaroyda ushbu mukofotlarni topshirish marosimi boʻldi.
Prezident Shavkat Mirziyoyev yigʻilganlarni avvalo Mustaqillik bayrami bilan tabriklab, ularga oʻzining yuksak ehtiromini bildirdi.
– Bunday tarixiy damlarda har bir xalq oʻz istiqlolini sarhisob qiladi. O‘tgan 30 yilda mustaqil davlatimiz qurildi, rivojlandi, jahon hamjamiyatida oʻzimizning oʻrnimizni, yoʻlimizni topdik. Muhtaram Birinchi Prezidentimiz Islom Abdugʻaniyevich bilan birga qilgan harakatlarimizdan maqsad bitta – xalqimiz manfaati. Bugungi kunda hamma soha va tarmoqlardagi intilishlarimiz, har bir mahallaga, qishloqqa, oilaga kirib borishimiz oʻz natijasini berayapti, odamlar rozi boʻlayapti, – dedi davlatimiz rahbari.
Haqiqatan, har bir jabhada oʻzgarishlar  yuz bermoqda. “Yangi O‘zbekiston” degan tushuncha real voqelikka aylanmoqda. O‘zbekiston xalqaro hamjamiyat tomonidan pandemiya sharoitida iqtisodiy oʻsishga erishgan sanoqli davlatlar qatorida e’tirof etilmoqda. “Obod qishloq”, “Obod mahalla”, “Besh muhim tashabbus”, “Har bir oila – tadbirkor”, “Yoshlar – kelajagimiz” singari yirik dasturlar jamiyatimizda ijtimoiy muhitni tubdan oʻzgartirmoqda.
Prezident istiqlol yillarida mustaqil fikrli, zamonaviy dunyoqarashli yangi avlod voyaga yetganini, ular davlatimizning tayanchi va kelajagi ekanini ta’kidladi.
– Mustaqilligimizning birinchi yilida tugʻilgan yoshlar 30 yoshga kirdi, balogʻatga yetdi. Biz birinchi kundan yoshlar masalasini eng katta vazifa qilib olganmiz. Agar bugungi shiddatli dunyoda yoshlarimiz tarbiyasiga katta e’tibor qaratib, ularga bilim, koʻmak berib, hozirgi zamonga munosib qilib, yoʻlini topib bermasak, koʻp narsadan orqada qolib ketamiz. Bugun joylarda ishlayotgan, oʻqiyotgan, zamonaviy mutaxassis boʻlib yetishayotgan ana shunday joʻshqin yoshlarimiz davlatimizga juda katta kuch-qudrat, – deya ta’kidladi Shavkat Mirziyoyev.
Ma’lumki, keyingi ikki yil insoniyat tarixida kutilmagan ogʻir davr boʻldi. Xalqimiz ham xursandchilik kunlar bilan birga, mashaqqatli sinovlarni ham boshidan kechirdi. Koronavirus ofati butun dunyoni tashvishga solib, jahon iqtisodiyotiga salbiy ta’sir koʻrsatmoqda. Dunyo bozorlarida shafqatsiz raqobat, “savdo urushlari”, bizga qoʻshni hududlarda qarama-qarshilik va toʻqnashuvlar kuchayib bormoqda.
– Bugungi murakkab sharoitda xalqimiz salomatligini asrash bilan birga iqtisodiyotimizni ham rivojlantirishdek ogʻir masala kun tartibida turibdi. Shu maqsadda iqtisodiyot tarmoqlarini, bogʻbonu dehqonlar, fermer va tadbirkorlarimizni qoʻllab-quvvatlash, oziq-ovqat xavfsizligini ta’minlash uchun yangi-yangi yoʻllarni izlayapmiz. Mana shunday oʻta murakkab, qaltis vaziyatda biz xalqimizning mustahkam irodasi, sizlar kabi yurtdoshlarimizning fidokorona mehnati bilan qiyinchiliklarni mardona yengib oʻtmoqdamiz, – dedi Prezident.
Davlatimiz rahbari “O‘zbekiston Qahramoni” unvoni bilan taqdirlangan ilgʻor fermer, seleksioner olim Muhammad Ahmedovni, matematik olim, akademik Shavkat Ayupovni, atoqli adabiyotshunos, tarjimon va publitsist Ibrohim G‘afurovni, xalq artisti Munojot Yoʻlchiyevani alohida tabrikladi.
Fidoyi shifokorlarimiz oʻz jonini xavf ostiga qoʻyib, xalqimiz salomatligi uchun har kuni, har daqiqada kurashmoqda. Mard va jasur harbiylarimiz tinch-osoyishtalik yoʻlida sadoqat bilan xizmat qilmoqda. Omilkor tadbirkorlar, dehqon va fermerlar, ishchi-muhandislar mamlakatimiz taraqqiyotiga katta hissa qoʻshmoqda.
Ilm-fan, ta’lim-tarbiya, madaniyat, adabiyot va san’at, sport sohasi vakillari katta muvaffaqiyatlarga erishmoqda. Navqiron yoshlarimiz xalqimizga haqiqiy tayanch va suyanch boʻlib maydonga chiqmoqda.
Prezidentimiz ularni yuksak mukofotlar bilan qutlab, ezgu tilaklarini izhor etdi.
Shu kunlarda joylarda koʻplab vatandoshlarimiz «O‘zbekiston Respublikasi mustaqilligining 30 yilligi» esdalik nishonini qabul qilib olmoqda. Davlatimiz rahbari ularni ham xalqimiz nomidan samimiy tabrikladi.
Shundan soʻng mukofotlar tantanali ravishda topshirildi.
Bu yil yana bir xayrli ishga qoʻl urildi. Prezidentimiz farmoniga muvofiq, mamlakatimizda madaniyat va san’at, adabiyot, ommaviy axborot vositalari sohalarini rivojlantirishga ulkan hissa qoʻshgan bir guruh marhum ijodkorlar mukofotlandi. Marosimda bu mukofotlar ularning oila a’zolariga topshirildi.
– Koʻksingizda yarqirab, yarashib turgan faxriy unvonlar, orden va medallar barchangizga muborak boʻlsin, – dedi Shavkat Mirziyoyev. – Men hammangizni yaxshi bilaman, sizlar bilan faxrlanaman. Qadamlarimiz barakali, natijali boʻlishi uchun hali koʻp ishlashimiz kerak. O‘zi, inson uchun eng katta baxt – oilaviy baxt, yaqinlarimiz sogʻ-salomat, yurtimiz tinch-osoyishta boʻlishi. Ilohim, hammangizga shunday baxt nasib etsin. Har bir oilada xotirjamlik, toʻylar boʻlsin!
Mukofotlanganlar yuksak e’tibor uchun davlatimiz rahbariga minnatdorlik bildirdi.
Marosimda davlat va jamoat tashkilotlari rahbarlari, mehnat faxriylari, ziyolilar, yoshlar ishtirok etdi.